Πρόταση ΟΔΗΓΙΑΣ ΤΟΥ ΣΥΜΒΟΥΛΙΟΥ για την τροποποίηση των οδηγιών 69/169/ΕΟΚ και 92/12/ΕΟΚ όσον αφορά προσωρινούς ποσοτικούς περιορισμούς για τις εισαγωγές μπύρας στη Φινλανδία

(υποβληθείσες από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

ΓΕΝΙΚΟ ΠΛΑΙΣΙΟ

Δυνάμει του άρθρου 26 της οδηγίας 92/12/ΕΟΚ και των διατάξεων της συνθήκης προσχώρησης σχετικά με το εν λόγω άρθρο, επιτρέπεται στη Φινλανδία να περιορίζει τις ποσότητες οινοπνευματωδών ποτών και βιομηχανοποιημένων καπνών που εισάγονται στο έδαφός της από άλλα κράτη μέλη χωρίς την καταβολή ειδικών φόρων κατανάλωσης. 1/4σον αφορά τις εισαγωγές μπύρας, το όριο που καθορίζεται στη συνθήκη προσχώρησης είναι 15 λίτρα. Η παρέκκλιση χορηγήθηκε αρχικά έως τις 31 Δεκεμβρίου 1996. Εξάλλου, η Φινλανδία υποχρεώθηκε να θεσπίσει μέτρα που διασφαλίζουν ότι οι εισαγωγές μπύρας προέλευσης τρίτων χωρών δεν δύνανται να τυγχάνουν ευνοϊκότερων όρων από τις εισαγωγές προέλευσης άλλων κρατών μελών. Σύμφωνα με αυτή την υποχρέωση, η Φινλανδία αύξησε το επιτρεπόμενο όριο εισαγωγής μπύρας προέλευσης τρίτων χωρών από 2 σε 15 λίτρα.

Πριν από τη λήξη της παρέκκλισης, η Φινλανδία διαπίστωσε ότι η κατάργηση της παρέκκλισης θα προκαλούσε σημαντικότερα προβλήματα απ'αυτά που είχαν προβλεφθεί και ζήτησε την παράταση της παρέκκλισης. Το άρθρο 26 της οδηγίας 92/12/ΕΟΚ τροποποιήθηκε τον Δεκέμβριο του 1996. Έως τις 31 Δεκεμβρίου 2003 επιτρέπεται στη Φινλανδία και τη Δανία να διατηρήσουν τους ίδιους περιορισμούς με αυτούς που εφαρμόζονταν έως τις 31 Δεκεμβρίου 1996 στις ποσότητες εμπορευμάτων που μπορούν να εισαχθούν στο έδαφός τους χωρίς την καταβολή συμπληρωματικών ειδικών φόρων κατανάλωσης. Εκτός από αυτή την παράταση, ζητήθηκε από τα κράτη μέλη να καταργήσουν σταδιακά αυτούς τους περιορισμούς. Τέλος, στα εν λόγω κράτη μέλη επιτρέπεται να περιορίζουν την εισαγωγή χωρίς την καταβολή ειδικών φόρων κατανάλωσης στους μονίμους κατοίκους τους που απουσίασαν από το έδαφός τους επί χρονικό διάστημα άνω των 24 ωρών.

Η ΑΙΤΗΣΗ ΤΗΣ ΦΙΝΛΑΝΔΙΑΣ

Λόγω προβλημάτων φορολογικών, οικονομικών, κοινωνικών, υγειονομικών και δημόσιας τάξης, η Φινλανδία ζήτησε τη δυνατότητα περιορισμού σε 6 λίτρα των εισαγωγών μπύρας προέλευσης άλλων χωρών εκτός των κρατών μελών από την 1η Aπριλίου 2000 έως την 1η Ιανουαρίου 2006. Η αίτηση αυτή βασίζεται στις αυξημένες εισαγωγές οινοπνευματωδών ποτών, και ιδίως μπύρας, από τη Ρωσία και την Εσθονία. Οι εισαγωγές αυτές έχουν αρνητικές επιπτώσεις στις δραστηριότητες των φινλανδών εμπόρων λιανικής πώλησης και στην απασχόληση στις παραμεθόριες περιοχές. Επίσης, οι αυξημένες αυτές εισαγωγές μπύρας προκαλούν σημαντικό διαφυγόν κέρδος. Με την αυξημένη δε κατανάλωση οινοπνεύματος αυξήθηκαν και τα προβλήματα υγείας.

ΑΝΑΛΥΣΗ

Σκοπός της υφιστάμενης νομοθεσίας είναι να επιτρέπει στη Φινλανδία να διατηρήσει το ίδιο επίπεδο ατέλειας για τις χώρες εκτός των κρατών μελών όπως και για τις ενδοκοινοτικές συναλλαγές. Επίσης, όταν η Φινλανδία αυξάνει τα ενδοκοινοτικά επίπεδά της, όπως ζητείται από αυτή με το άρθρο 26 της οδηγίας 92/12/ΕΟΚ, η Φινλανδία θα πρέπει να αυξήσει την ατέλεια που εφαρμόζεται και στις εισαγωγές από τρίτες χώρες.

Πριν από την προσχώρησή της στην Κοινότητα, η Φινλανδία παρείχε στους ταξιδιώτες ατέλεια μόνο για δύο λίτρα μπύρας. Εννοείται ότι η αύξηση σε 15 λίτρα αποτέλεσε μεγάλο κίνητρο για εισαγωγές μπύρας από ιδιώτες. Εάν η παρέκκλιση που προβλέπεται στο άρθρο 26 της οδηγίας 92/12/ΕΟΚ λήξει στο τέλος του 2003, δεν υπάρχει κανένας λόγος να υπάρξουν λιγότερο ευνοϊκοί περιορισμοί για τις εισαγωγές μπύρας από χώρες εκτός των κρατών μελών από αυτούς που ορίζει η οδηγία 69/169/ΕΟΚ. Σ'αυτή την περίπτωση, θα εφαρμόζεται η γενική ατέλεια των 175 ευρώ. Στην πράξη, οι ιδιώτες που ταξιδεύουν θα δύνανται να εισάγουν στη Φινλανδία μέχρι 200 λίτρα μπύρας προέλευσης χωρών εκτός των κρατών μελών. Η διαφορά της τιμής εξακολουθεί να είναι σημαντική μεταξύ της Φινλανδίας και των γειτονικών τρίτων χωρών. Οι αρνητικές επιπτώσεις των διασυνοριακών αγορών στην οικονομική κατάσταση των φινλανδών λιανοπωλητών ενισχύονται ακόμη περισσότερο από την ύπαρξη καταστημάτων αφορολογήτων που ευρίσκονται στις διασυνοριακές περιοχές της Ρωσίας. Εκτός από τις αρνητικές επιπτώσεις για τα καταστήματα λιανικής πώλησης και τα φορολογικά έσοδα, οι αυξημένες εισαγωγές μπύρας προκαλούν και κοινωνικά και υγειονομικά προβλήματα.

Ως εκ τούτου, είναι απαραίτητο να θεσπιστεί μία προσωρινή παρέκκλιση. Πρέπει να επιτρέπεται στη Φινλανδία να εφαρμόζει ποσοτικό περιορισμό στις εισαγωγές μπύρας προέλευσης άλλων χωρών εκτός των κρατών μελών. Ο περιορισμός αυτός πρέπει να καθοριστεί σε ποσότητα τουλάχιστον 6 λίτρων και, σύμφωνα με την αίτηση της Φινλανδίας, να θεσπιστεί το αργότερο την 1η Απριλίου 2000. Το μέτρο αυτό θα λύσει τα τρέχοντα φορολογικά και οικονομικά προβλήματα και θα διευκολύνει τη σταδιακή κατάργηση των υφιστάμενων ενδοκοινοτικών ατελειών. Ωστόσο, η παρέκκλιση αυτή πρέπει να περιορίζεται σε ορισμένο χρονικό διάστημα, λαμβανομένης υπόψη της ανάγκης να διατηρηθούν ισότιμοι κοινοτικοί κανόνες, προκειμένου να αποφευχθεί οποιαδήποτε στρέβλωση του ανταγωνισμού που απορρέει από την εφαρμογή διαφορετικών ορίων κατά τη διέλευση των εξωτερικών συνόρων που συνδέουν την Κοινότητα με τρίτες χώρες. Εφόσον η ημερομηνία λήξης της 1ης Ιανουαρίου 2004 συμπίπτει με τη λήξη των ενδοκοινοτικών ατελειών, θα πρέπει η ημερομηνία αυτή να καθοριστεί σε δύο έτη αργότερα, δηλαδή στις 31 Δεκεμβρίου 2005.

Η παρέκκλιση που χορηγήθηκε στη Φινλανδία με το άρθρο 26 της οδηγίας 92/12/ΕΟΚ αποτελεί εξαίρεση από μία θεμελιώδη αρχή της εσωτερικής αγοράς, συγκεκριμένα το δικαίωμα των πολιτών της να μεταφέρουν αγαθά που έχουν αγοραστεί για προσωπική τους χρήση από ένα σημείο της Κοινότητας σε άλλο χωρίς να καταβάλουν νέο ΦΠΑ και ειδικούς φόρους κατανάλωσης· γι'αυτό είναι απαραίτητο να περιοριστούν τα αποτελέσματα αυτής της παρέκκλισης όσο το δυνατόν περισσότερο. Λαμβανομένου υπόψη του γεγονότος ότι η Φινλανδία οφείλει να καταργήσει σταδιακά τους περιορισμούς που εφαρμόζονται στην ποσότητα προϊόντων που υπόκεινται σε ειδικούς φόρους κατανάλωσης που εισάγονται στο έδαφός της από πολίτες άλλων κρατών μελών, θεωρείται σκόπιμο σήμερα να καθοριστούν το επόμενο στάδιο που πρέπει να διέλθει η Φινλανδία για να ευθυγραμμιστεί με τους κοινοτικούς κανόνες που καθορίζονται στα άρθρα 8 και 9 της οδηγίας 92/12/ΕΟΚ έως την 1η Ιανουαρίου 2004. Για να αντισταθμιστεί η μείωση από 15 σε 6 λίτρα της ατέλειας που εφαρμόζεται στις εισαγωγές μπύρας προέλευσης τρίτων χωρών, το πρώτο στάδιο θα πρέπει να είναι να αυξηθεί σε 24 λίτρα η ενδοκοινοτική ατέλεια από την έναρξη ισχύος της φιλανδικής νομοθεσίας που εισάγει τον ποσοτικό περιορισμό σε τουλάχιστον 6 λίτρα για τους δασμούς και τις αφορολόγητες εισαγωγές μπύρας από χώρες εκτός των κρατών μελών. Το δεύτερο στάδιο θα είναι να αυξηθεί σε τουλάχιστον 32 λίτρα από την 1η Ιανουαρίου 2001 και το τρίτο στάδιο να αυξηθεί σε τουλάχιστον 64 λίτρα από την 1η Ιανουαρίου 2003. Την 1η Ιανουαρίου 2004 το αργότερο η Φινλανδία θα εφαρμόζει τους γενικούς κανόνες που ισχύουν στην Κοινότητα.

Ταυτόχρονα υποβάλλεται πρόταση κανονισμού για τις τελωνειακές πτυχές.

2000/0038 (CNS)

Πρόταση

ΟΔΗΓΙΑΣ ΤΟΥ ΣΥΜΒΟΥΛΙΟΥ

για την τροποποίηση των οδηγιών 69/169/ΕΟΚ και 92/12/ΕΟΚ όσον αφορά προσωρινούς ποσοτικούς περιορισμούς για τις εισαγωγές μπύρας στη Φινλανδία

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη :

τη συνθήκη περί ιδρύσεως της Ευρωπαϊκής Οικονομικής Κοινότητας, και ιδίως το άρθρο 93,

την πρόταση της Επιτροπής [1],

[1] ΕΕ C

τη γνώμη του Ευρωπαϊκού Κοινοβουλίου [2],

[2] ΕΕ C

τη γνώμη της Οικονομικής και Κοινωνικής Επιτροπής [3],

[3] ΕΕ C

Εκτιμώντας τα εξής :

(1) Το άρθρο 26 της οδηγίας του Συμβουλίου 92/12/ΕΟΚ της 25ης Φεβρουαρίου 1992 σχετικά με το γενικό καθεστώς, την κατοχή, την κυκλοφορία και τους ελέγχους των προϊόντων που υπόκεινται σε ειδικούς φόρους κατανάλωσης [4], παρέχει στη Φινλανδία το δικαίωμα να διατηρήσει ποσοτικό περιορισμό 15 λίτρων για την αγορά μπύρας από άλλα κράτη μέλη, όπως ορίζεται στην πράξη προσχώρησης, που απαλλάσσονται από τους φινλανδικούς φόρους.

[4] ΕΕ L 76, 23.3.1992, σ. 1, όπως τροποποιήθηκε τελευταία από την οδηγία 96/99/EΚ (ΕΕ L 8, 11.1.1997, σ. 12).

(2) Η Φινλανδία θα πρέπει να θεσπίσει μέτρα προκειμένου να διασφαλίσει ότι οι εισαγωγές μπύρας από τρίτες χώρες δεν τυγχάνουν ευνοϊκότερων όρων από τις εισαγωγές από άλλα κράτη μέλη.

(3) Το άρθρο 26 της οδηγίας 92/12/ΕΟΚ επιτρέπει στη Φινλανδία να συνεχίσει να εφαρμόζει έως τις 31 Δεκεμβρίου 2003 τους ίδιους περιορισμούς στις ποσότητες προϊόντων που μπορούν να εισαχθούν στο έδαφός της χωρίς την καταβολή επιπλέον ειδικών φόρων κατανάλωσης, όπως ίσχυε έως τις 31 Δεκεμβρίου 1996 και ότι αυτοί οι περιορισμοί θα καταργηθούν σταδιακά.

(4) Τα άρθρα 4 και 5 της οδηγίας 69/169/ΕΟΚ του Συμβουλίου της 28ης Μαΐου 1969 περί εναρμονίσεως των νομοθετικών, κανονιστικών και διοικητικών διατάξεων των σχετικών με τις απαλλαγές από τους φόρους κύκλου εργασιών και τους ειδικούς φόρους κατανάλωσης που εισπράττονται κατά την εισαγωγή, στο πλαίσιο της διεθνούς κυκλοφορίας των ταξιδιωτών [5], προβλέπει ατέλεια για τα εμπορεύματα που υπόκεινται σε ειδικούς φόρους κατανάλωσης τα οποία περιέχονται στις προσωπικές αποσκευές των ταξιδιωτών από χώρες εκτός των κρατών μελών, εφόσον πρόκειται για εισαγωγές χωρίς εμπορικό χαρακτήρα.

[5] ΕΕ L 133, 4.6.1969, σ. 6, όπως τροποποιήθηκε τελευταία από την οδηγία 94/4/EΚ (ΕΕ L 60, 3.3.1994, σ. 14).

(5) Οι διατάξεις του άρθρου 26 της οδηγίας 92/12/ΕΟΚ αποτελούν παρέκκλιση από θεμελιώδη αρχή της εσωτερικής αγοράς, και συγκεκριμένα το δικαίωμα των πολιτών της να μεταφέρουν αγαθά που έχουν αγοράσει για προσωπική τους χρήση από ένα σημείο της Κοινότητας σε άλλο χωρίς να δημιουργείται η υποχρέωση επιβολής νέων δασμολογικών επιβαρύνσεων, και είναι ως εκ τούτου αναγκαίο να περιοριστούν οι επιπτώσεις τους όσο το δυνατόν περισσότερο.

(6) Υπό την παρούσα κατάσταση, θα πρέπει να αυξηθεί σταδιακά το σημερινό ποσοτικό όριο για τις αγορές μπύρας από άλλα κράτη μέλη, ώστε η Φινλανδία να εναρμονισθεί σταδιακά με τους κοινοτικούς κανόνες των διατάξεων των άρθρων 8 και 9 της οδηγίας 92/12/ΕΟΚ και να διασφαλιστεί η πλήρης κατάργηση των ενδοκοινοτικών ατελειών για την μπύρα έως τις 31 Δεκεμβρίου 2003, όπως προβλέπεται στο άρθρο 26, παράγραφος 1 της οδηγίας 92/12/ΕΟΚ.

(7) Η Φινλανδία αντιμετώπισε προβλήματα όσον αφορά την πολιτική στον τομέα των οινοπνευματωδών ποτών και την κοινωνική και υγειονομική πολιτική, καθώς και προβλήματα δημόσιας τάξης ως αποτέλεσμα των αυξημένων εισαγωγών μεταξύ άλλων και μπύρας από ιδιώτες.

(8) Η Φινλανδία ζήτησε παρέκκλιση για την εφαρμογή περιορισμού σε τουλάχιστον 6 λίτρα των εισαγωγών μπύρας από άλλες χώρες εκτός των κρατών μελών.

(9) Πρέπει να ληφθούν υπόψη η γεωγραφική θέση της Φινλανδίας, τα οικονομικά προβλήματα των Φινλανδών εμπόρων λιανικής πώλησης που ευρίσκονται στις παραμεθόριες περιοχές και το σημαντικό διαφυγόν κέρδος που προκαλούν οι αυξημένες εισαγωγές μπύρας από άλλες χώρες εκτός των κρατών μελών.

(10) Επομένως, είναι απαραίτητο να επιτραπεί στη Φινλανδία να εφαρμόσει περιορισμό των εισαγωγών μπύρας από άλλες χώρες εκτός των κρατών μελών σε τουλάχιστον 6 λίτρα.

(11) Η παρέκκλιση αυτή πρέπει να διατηρηθεί δύο έτη περισσότερο από τον περιορισμό για την μπύρα που εισάγεται στη Φινλανδία από άλλα κράτη μέλη, προκειμένου να μπορέσει το λιανικό εμπόριο της Φινλανδίας να προσαρμοστεί στη νέα κατάσταση,

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

’ρθρο 1

Στο άρθρο 5 της οδηγίας 69/169/ΕΟΚ, προστίθεται η ακόλουθη παράγραφος:

"9. Κατά παρέκκλιση από το άρθρο 4 παράγραφος 1 επιτρέπεται στη Φινλανδία να εφαρμόζει ποσοτικό για την εισαγωγή μπύρας από χώρες εκτός των κρατών μελών, σε τουλάχιστον 6 λίτρα, έως τις 31 Δεκεμβρίου 2005."

’ρθρο 2

Στο άρθρο 26, παράγραφος 1, δεύτερο εδάφιο της οδηγίας 92/12/ΕΟΚ, προστίθεται η επόμενη φράση:

"Η Φινλανδία θα αυξήσει τους ποσοτικούς περιορισμούς για την μπύρα σε τουλάχιστον 24 λίτρα από την έναρξη ισχύος της φινλανδικής νομοθεσίας για την εφαρμογή του άρθρου 5, παράγραφος 9 της οδηγίας 69/169/ΕΟΚ, σε τουλάχιστον 32 λίτρα από την 1η Ιανουαρίου 2001 και σε τουλάχιστον 64 λίτρα από την 1η Ιανουαρίου 2003."

’ρθρο 3

1. Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για τη συμμόρφωση προς την παρούσα οδηγία το αργότερο την 1η Απριλίου 2000. Τα κράτη μέλη ενημερώνουν αμέσως την Επιτροπή σχετικά.

1/4ταν τα κράτη μέλη θεσπίζουν τις εν λόγω διατάξεις, οι τελευταίες αυτές περιέχουν παραπομπή στην παρούσα οδηγία ή συνοδεύονται από παρόμοια παραπομπή κατά την επίσημη δημοσίευσή τους. Ο τρόπος της παραπομπής καθορίζεται από τα κράτη μέλη.

2. Τα κράτη μέλη γνωστοποιούν στην Επιτροπή το περιεχόμενο των διατάξεων εσωτερικού δικαίου που θεσπίζουν στον τομέα που καλύπτει η παρούσα οδηγία.

’ρθρο 4

Η παρούσα οδηγία αρχίζει να ισχύει την τρίτη ημέρα από τη δημοσίευσή της στην Επίσημη Εφημερίδα των Ευρωπαϊκών Κοινοτήτων.

’ρθρο 5

Η παρούσα οδηγία απευθύνεται στα κράτη μέλη.

Έγινε στις Βρυξέλλες, στις

Για το Συμβούλιο

Ο Πρόεδρος